Na osnovu člana 38 stav 1 tačka 2, Zakona o lokalnoj samoupravi („Službeni list CG“, br. 02/18, 34/19, 38/20 i 50/22), člana 20 i člana 25 stav 2 Zakona o poljoprivredi i ruralnom razvoju („Službeni list CG“ br. 56/09, 18/11, 40/11, 34/14, 01/15, 30/17, 51/17 i 59/21), člana 35 stav 1 tačka 2 i člana 38 stav 1 Statuta Opštine Nikšić („Službeni list CG - Opštinski propisi“, broj 31/18), i saglasnosti Ministarstva poljoprivrede, šumarstva i vodoprivrede broj: 05-307/22-3262/2 od 28. 04. 2022. godine, Skupština opštine Nikšić, na sjednici od \_\_\_\_\_\_\_\_\_\_\_ 2022.godine, donijela je

**PROGRAM**

**podsticajnih mjera za obradive površine u opštini Nikšić za 2022. godinu**

**UVODNE ODREDBE**

**Član 1**

Ovim programom ( u daljem tekstu: Program) utvrđuju se podsticajne mjere za ruralni i održivi razvoj koje će Opština Nikšić sprovesti u 2022. godini, uslove, način i postupak ostvarivanja prava na iste, kao i postupak nadzora i kontrole nad realizacijom sredstava opredijeljenih Odlukom o budžetu opštine Nikšić za 2022. godinu ( u daljem tekstu: budžet) za subvencije za obradive površine.

**Član 2**

Budžetom su za ove namjene planirana sredstva u ukupnom iznosu od 30.000,00 €.

**Član 3**

Realizaciju ovog programa će sprovoditi Sekretarijat za finansije, razvoj i preduzetništvo (u daljem tekstu: Sekretarijat).

**Član 4**

Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.

**PODSTICAJNE MJERE ZA OBRADIVE POVRŠINE ZA 2022. GODINU**

**Član 5**

U 2022. godini podsticajne mjere - subvencije za obradive površine će se dodjeljivati za:

|  |  |  |
| --- | --- | --- |
|  | Naziv podsticajne mjere  | Planirani iznos u € |
| 1. | Podrška za nabavku sjemenskog i sadnog materijala povrtatskih kultura | 5.000,00 |
| 2. | Podrška za izgradnju plastenika | 8.000,00 |
| 3. | Podrška za nabavku opreme za navodnjavanje i dovodnih linija do zasada |  10.000,00 |
| 4. | Podrška za ratarsku proizvodnju | 6.000,00 |
| 5. | Podrška za agrohemijske analize zemljišta | 1.000,00 |
|  | UKUPNO: | 30.000,00 |
|  |
| 1. Podrška za nabavku sjemenskog i sadnog materijala povrtatskih kultura  |
|  Razlog za  podsticaj | Lokalna samouprava je riješila da podstakne proizvođače na bavljenje ovom značajnom granom poljoprivrede iz razloga nedovoljne iskorišćenosti obradivih površina a velike potražnje na tržištu za svježim povrćem. |
| Ciljevi | * Povećanje površina pod povrćem;
* Inteziviranje tehnološkog procesa proizvodnje i
* Smanjenje cijena koštanja proizvoda.
 |
| Opis mjere i kriterijumi za podršku | -Podrška se sprovodi u vrijednosti 100% za nabavku sjetvenog i sadnog materijala za sledeće biljne vrste: luk (crni i bijeli), šargarepa, cvekla, grašak, boranija, pasulj i sjemenski materijal za plastenički rasad). -Minimalna površina za ostvarivanje prava na subvenciju iznosi 250 m2, osim za sjemenski materijal za plastenički rasad minimalna površina iznosi 100 m2, a maksimalna površina iznosi 2000 m2.- Da bi se ostvarilo pravo na korišćenje podsticajnih sredstava nije moguće sabiranje površina različitih biljnih kultura, kao ni dobijanje subvencije po 2 osnova za istu investiciju. |
| Korisnici | Poljoprivredni proizvođači upisani u Registar poljoprivrednih proizvođača u nadležnom ministarstvu. |
| Način plaćanja |  Na žiro-račun korisnika |
|  Realizacija |  Sekretarijat |
| Procedura realizacije  | Odeljenje za poljoprivredu provjerava stanje na terenu, pravi zapisnik i dostavlja Sekretarijatu za sprovođenje postupka isplate. Rok podnošenja zahtjeva za proljećnu sjetvu/sadnju je 15. 08. 2022. god. Rok za podnošenje zahtjeva za jesenju sadnju je 15. 11. 2022. god. |
|  Nadzor i kontrola | Sekretarijat  |
| Finansijski  plan |  Iznos u € | 5.000,00 |

|  |
| --- |
| 2. Podrška za izgradnju plastenika  |
| Razlozi za podsticaj | Mali broj poljoprivrednih proizvođača se bavi proizvodnjom povrća u zaštićenom prostoru i nepovoljni klimatski uslovi na teritoriji opštine Nikšić predstavljaju razlog za stimulaciju lokalnih poljoprivrednih proizvođača za bavljenje ovim načinom poljoprivredne proizvodnje. |
|  Ciljevi | * Povećanje proizvodnje ;
* Poboljšanje kvaliteta proizvoda;
* Povećanje konkurentnosti i
* Produženje sezone gajenja povrća
 |
|  Opis mjere i kriterijumi za podršku | 1.Podrška se sastoji u povratu od 100% za nabavku plasteničkog najlona, minimalne površine plastenika 50m2 i više.Poljoprivredni proizvodjač je dužan da nabavi najlon minimalne debljine 200 mikrona sa garancijom od 4 godine.2.Nabavka sitne mehanizacije i priključaka subvencija iznosi do 30% od vrijednosti investicije.3.Nabavka specifične opreme (supstrati, kontejneri za proizvodnju rasada, mašine za punjenje supstrata, zagrijevanje, IP folija i dr.), subvencija iznosi do 30% vrijednosti investicije.Maksimalan iznos podrške je 500 € po investiciji. |
|  Korisnici | Poljoprivredni proizvođači upisani u Registar poljoprivrednih proizvođača kod nadležnog ministarstva. |
| Način plaćanja  |  Na žiro-račun korisnika |
|  Realizacija | Sekretarijat |
| Procedura realizacije | Odeljenje za poljoprivredu provjerava stanje na terenu, pravi zapisnik i fotoelaborat i dostavlja Sekretarijatu za sprovođenje postupka za isplatu. Rok za podnošenje zahtjeva je 15. 08. 2022. god. |
| Nadzor i kontrola | Sekretarijat  |
| Finansijski plan |  Iznos u €  | 8.000,00 |

|  |
| --- |
| 3. Podrška u nabavci opreme za navodnjavanje i dovodnih linija do zasada |
| Razlog za podsticaj | Najvažniji preduslov za uspješno gajenje jagodičastog voća i povrća na otvorenom polju je stvaranje uslova za mogućnost navodnjavanja.Primjenom sistema „kap po kap“ smanjuje se potrošnja vode i pojava korova, jer nema bespotrebnog vlaženja okolne površine. Sistem se može primjenjivati na različitim konfiguracijama terena i tipovima zemljišta.  |
|  Ciljevi | * Povećanje prinosa gajenih biljaka;
* Stabilizacija biljne proizvodnje u uslovima ekstremnih suša;
* Mogućnost razmještaja cijevi i priključaka i
* Pogodnost za primjenu sredstava za zaštitu bilja.
 |
| Opis mjere i kriterijumi za podršku | Pravo na korišćenje ove podsticajne mjere imaju poljoprivredni proizvođači koji se bave biljnom proizvodnjom i posjeduju minimum 0,5 ha voćnjaka, 0,5 ha pod ratarskim i povrtarskim kulturama.Kroz ovu mjeru će se podržati nabavka opreme za navodnjavanje (crijevo od vodoizvorišta do parcele, priključak, pumpa, plastični bazeni i sistem „kap po kap“).Za kupovinu opreme u vrijednosti do 1.500,00€ podrška iznosi 20%. Maksimalna podrška za kupovinu opreme vrijednosti preko 1.500,00€ iznosi 400,00€.  |
| Korisnici | Poljoprivredni proizvođači upisani u Registar poljoprivrednih proizvođača kod nadležnog ministarstva. |
|  Način plaćanja |  Na žiro-račun korisnika |
| Realizacija |  Sekretarijat |
| Procedura realizacije | Odeljenje za poljoprivredu provjerava stanje na terenu, pravi zapisnik i fotoelaborat i dostavlja Sekretarijatu za sprovođenje postupka za isplatu. Rok za podnošenje zahtjeva je 15. 08. 2022. god. |
| Nadzor i kontrola | Sekretarijat  |
| Finansijski plan |  Iznos u € | 10.000,00 |

|  |
| --- |
| 4. Podrška za ratarsku proizvodnju  |
| Razlozi za podršku | Sijani travnjaci daju znatno veće prinose i boljeg su kvaliteta u odnosu na prirodne. Vegetacija kod sijanih travnjaka kreće ranije, bolje se regenerišu poslije kosidbe, kose se nekoliko puta u toku godine i kasnije završavaju vegetaciju. Prinosi krme na sijanim travnjacima su 5-10 puta veći u odnosu na prinose koji se dobijaju sa neđubrenih prirodnih travnjaka, a u odnosu na prirodne đubrene travnjake veći su za 3 i više puta.Zbog slabe zastupljenosti proizvodnje žitarica, za koje postoje uslovi, nameće se potreba za stimulisanje ove proizvodnje.  |
|  Ciljevi | * Bolja iskorišćenost poljoprivrednog zemljišta;
* Veća uravnoteženost površina pod sijanim travnjacima i žitaricama;
* Unapredjenje proizvodnje stočne hrane;
* Kvalitetnija ishrana stoke i
* Veća ponuda žitarica iz domaće proizvodnje.
 |
| Opis mjere i kriterijumi za podršku | Podrška u nabavci sjemena travno - djetelinskih smješa (TDS) i žitarica.Za nabavku sjemena TDS i žitarica učešće je 100%.Podržavaju se površine do 3,00 ha po podnosiocu zahtjeva, (izuzev u slučajevima zainteresovanosti pojedinih podnosilaca zahtjeva za veću površinu od predviđene, zavisno od raspoloživih sredstava). |
| Korisnici | Poljoprivredni proizvođači upisani u Registar poljoprivrednih proizvođača kod nadležnog ministarstva. |
| Način plaćanja |  Na žiro račun korisnika |
|  Realizacija |  Sekretarijat |
| Procedura realizacije | Odeljenje za poljoprivredu provjerava stanje na terenu, pravi zapisnik i fotoelaborat i dostavlja Sekretarijatu za sprovođenje postupka za isplatu.Rok za podnošenje zahtjeva je 15. 08. 2022. god. |
| Nadzor i kontrola |  Sekretarijat  |
| Finansijski plan |   Iznos u €  |  6.000,00 |

|  |
| --- |
| 5. Podrška za agrohemijske analize zemljišta |
| Razlozi za podršku | Prilikom podizanja dugogodišnjih zasada, u sjetvi i sadnji usjeva u ratarskoj proizvodnji, đubrenjem se unose neodgovarajuće količine mineralnih i organskih đubriva. To negativno utiče na razvoj gajenih kultura, visinu prinosa i njihov kvalitet. Da bi se izbjegli neželjeni efekti nepravilnog đubrenja, neophodno je izvršiti analizu zemljišta prije zasnivanja usjeva, kako bi se pravilno pripremila podloga za buduću kulturu. Ova mjera dovodi do racionalne upotrebe đubriva, povećanja prinosa, kvaliteta i smanjenja troškova u proizvodnji. |
| Ciljevi | * Adekvatnija ishrana biljaka i održavanje plodnosti;
* Stabilnija proizvodnja i veći prinosi;
* Poboljšanje kvaliteta proizvoda;
* Racionalizacija upotrebe đubriva u proizvodnji;
* Povećanje rentabilnosti (smanjenje troškova proizvodnje) i
* Povećanje konkurentnosti.
 |
| Opis mjere i kriterijumi za podršku | Pravo na podršku imaju poljoprivredni proizvođači koji izvrše samostalnu agrohemijsku analizu, o čemu dostavljaju dokaz.  |
|  Korisnici | Poljoprivredni proizvođači upisani u Registar poljoprivrednih proizvođača kod nadležnog ministarstva. |
|  Način plaćanja |  Na žiro račun korisnika |
| Realizacija |  Sekretarijat  |
| Procedura realizacije | Proizvođač podnosi zahtjev sa potrebnom dokumentacijom SekretarijatuRok za podnošenje zahtjeva je 15. 08. 2022. god |
|  Nadzor i kontrola  |  Sekretarijat  |
| Finansijski plan |  Iznos u €  |  1.000,00  |

**POSTUPAK OSTVARIVANJA PRAVA**

**Član 6**

Raspodjela sredstva vrši se na osnovu javnog poziva (u daljem tekstu: poziv), koji raspisuje Sekretarijat i objavljuje na internet stranici Opštine i putem lokalnog javnog emitera.

O ostvarivanju prava na podsticaje odlučuje Sekretarijat.

**Član 7**

Prijava – zahtjev ( u daljem tekstu: Zahtjev) po pozivu se podnosi Opštini Nikšić, Sekretarijatu za finansije, razvoj i preduzetništvo, u zapečaćenoj koverti, sa naznakom: ″ Podsticajne mjere - subvencije za obradive površine – ne otvaraj″ i predaje se na pisarnici (arhivi) Opštine Nikšić, Ul. Njegoševa br. 18.

**Član 8**

Uz zahtjev se prilažu dokazi o ispunjenosti uslova :

 -Rešenje o upisu u Registar poljoprivrednih proizvođača ili u Registar poljoprovrednih gazdinstava kod nadležnog ministarstva;

-List nepokretnosti, uvjerenje o kućnoj zajednici (ukoliko je podnosioca zahtjeva član porodičnog domaćinstva vlasnika zemljišta koje se obrađuje) i ugovor o zakupu (ukoliko se zemljište koje se obrađuje uzima u zakup);

-Dokaz o utrošenim sredstvima za potrebe poljoprivredne proizvodnje koja se podržava Programom (faktura i fiskalni račun);

-Kopija žiro-računa i

-Kopija lične karte.

**Član 9**

Podrška korisnicima Programa izvršavaće se po dinamici utvrđenoj budžetskim planom potrošnje za 2022. godinu, koji odobrava Sekretarijat, a najkasnije do kraja kalendarske godine.

**Član 10**

Sekretarijat zadržava pravo provjere realnosti i osnovanosti prikazanih troškova i tačnosti/ podudarnosti informacija unijetih u zahtjev i stanja na terenu.

Podnosilac zahtjeva u postupku ostvarivanja prava na podršku odgovara za tačnost priloženih podataka i dokumentacije, shodno zakonu.

Nepotpun i neblagovremeno predat zahtjev neće se razmatrati.

**Član 11**

Program, po pravilu, važi do kraja kalendarske godine za koju se odnosi.

Sekretarijat može, prije isteka kalendarske godine, u slučaju utroška budžetom predviđenih sredstava, rješenjem zatvoriti pojedinačne mjere Programa za tu kalendarsku godinu.

Obavještenje o zatvaranju mjere iz stava 2 ovog člana objaviće se na internet stranici opštine Nikšić <https://niksic.me>, najkasnije 3 dana nakon njenog zatvaranja.

**Član 12**

Iskazi po pojedinim mjerama iz ovog Programa predstavljaju projektovane vrijednosti.

Sekretarijat u toku izvršenja programa može vršiti izmjene namjene korišćenja sredstava i preusmjeravati ih sa mjere za koju nije bilo dovoljno interesovanja, na drugu mjeru, za koju je interesovanje veće od planiranog iznosa.

**Član 13**

U cilju kontrole namjenskog trošenja sredstava i opravdanosti zahtjeva, Sekretarijat će vršiti provjeru na terenu.

**Član 14**

Jedan korisnik ne može dva ili više puta konkurisati po osnovu iste mjere ovog Programa, u vremenskom periodu za koji se isti donosi.

Jedan korisnik može konkurisati najviše za jednu mjeru iz Programa, u periodu na koji se isti odnosi.

**Član 15**

Ovaj program stupa na snagu osmog dana od dana objavljivanja u „Službenom listu CG – Opštinski propisi“.

 **SKUPŠTINA OPŠTINE NIKŠIĆ**

**Broj: \_\_\_\_\_\_\_\_\_\_\_\_\_\_**

**Datum: \_\_\_\_\_\_\_\_\_\_\_ 2022. godine PREDSJEDNIK**

 **Nemanja Vuković, s.r.**

**O B R A Z L O Ž E NJ E**

**I PRAVNI OSNOV:** Pravni osnov za donošenje Programa podsticajnih mjera za obradive površine opštine Nikšić sadržan je u odredbama Zakona o lokalnoj samoupravi („Službeni list CG“, br. 02/18, 34/19, 38/20 i 50/22), Zakona o poljoprivredi i ruralnom razvoju ("Službeni list CG", br. 56/09, 18/11, 40/11, 34/14, 01/15, 30/17, 51/17 i 59/21) i Statuta opštine Nikšić ("Službeni list CG - opštinski propisi", broj 31/18).

Član 38 stav 1 tačka 2 Zаkоnа о lоkаlnој sаmоuprаvi propisuje da Skupština donosi propise i druge opšte akte.

Član 20 Zakona o poljoprivredi i ruralnom razvoju propisuje da Lokalna samouprava može da uvede mjere podrške ruralnom razvoju, koje ne smiju biti u suprotnosti sa Strategijom, Nacionalnim programom i Agrobudžetom, te da mjere i način njihovog finansiranja, prije usvajanja, lokalna samouprava dostavlja na saglasnost Ministarstvu, a član 25 stav 2 da se, pored sredstava iz budžeta Crne Gore, za podsticaj razvoja poljoprivrede i ruralnih područja mogu koristiti i sredstva lokalne samouprave, međunarodnih projekata, donacija i drugih izvora.

Član 35 stav 1 tačka 2 Statuta opštine Nikšić propisuje da Skupština donosi propise i druge opšte akte a član 38 stav 1 propisuje da Skupština, u vršenju poslova iz svoje nadležnosti, donosi Statut Opštine, poslovnik, odluke, rješenja, zaključke, povelje, preporuke, planove, programe i druge akte.

Saglasno članu 20 stav 2 Zakona o poljoprivredi i ruralnom razvoju, Ministarstvo poljoprivrede, šumarstva i vodoprivrede je, aktom broj: 05-307/22-3262/2 od 28. 04. 2022. godine dalo saglasnost na Predlog programa podsticajnih mjera za obradive površine opštine Nikšić.

**II RAZLOZI ZA DONOŠENJE:**

Odlukom o budžetu opštine Nikšić za 2022. godinu su planirana sredstva za podsticajne mjera za obradive površine u opštini Nikšić. Kako bi se mogla izvršiti raspodjela planiranih sredstava trebalo je donijeti program koji uređuje oblasti koje će se podržati, kriterijume, uslove i druga pitanja koja je potrebno urediti da bi se raspodjela mogla izvršiti.

**III SADRŽAJ PROGRAMA:**

Programom su utvrđene podsticajne mjere za ruralni i održivi razvoj koje će Opština Nikšić sprovesti u 2022. godini. Propisani su uslovi, način i postupak ostvarivanja prava na podršku, kao i postupak nadzora i kontrole nad realizacijom dodijeljenih sredstava.

Kako su Budžetom sredstva planirana za stimulisanje biljne proizvodnje, to su Programom utvrđene oblasti u ovoj proizvodnji koje će biti podržane u 2022. godini. Tako je utvrđeno pet oblasti i to: podrška za nabavku sjemenskog i sadnog materijala povrtatskih kultura, podrška za izgradnju plastenika, podrška za nabavku opreme za navodnjavanje i dovodnih linija do zasada, podrška za ratarsku proizvodnju i podrška za agrohemijske analize zemljišta, koje mjere su obrazložene kroz sami program.

Shodno naprijed navedenom, predlaže se da Skupština donese Programa podsticajnih mjera za obradive površine opštine Nikšić.

**SEKRETARIJAT ZA FINANSIJE, RAZVOJ I PREDUZETNIŠTVO**

Sekretar

Zoran Šoškić